Finn Sørensen (EL), 2013-04-05:
Tak til forslagsstillerne for at have fremsat forslaget.
Selv om jeg også må afsløre, at vi ikke kan støtte det, er det jo en væsentlig problemstilling, vi diskuterer her, og jeg synes også, det indtil nu får en rimelig seriøs behandling, og det vil jeg da også bestræbe mig på.
Folketingsvalget var altså den 15. september og ikke den 11. september, som jeg kom til at sige.
Det beklager jeg meget, men heldigvis fik jeg selv rettet det, inden der var nogen andre, der gjorde det.
Jeg har ikke engang fået nogen sms'er om, hvad det er for noget vrøvl, men det kan være, det er, fordi der ikke er nogen, der følger med i debatten.
Så tak til forslagsstillerne.
Jeg må jo med det samme sige, at vi ikke kan støtte forslaget.
Forslagsstillerne er selvfølgelig velkomne til at spørge ind til, hvad vi konkret mener om dette eller hint.
Men jeg vil i hvert fald gerne kommentere forslaget om, at sundhedspersonale, der hjælper udlændinge, som opholder sig ulovligt i Danmark, skal anmelde disse udlændinge til politiet efter endt behandling.
Vi synes, det er en ualmindelig dårlig idé at gøre sundhedspersoner som læger og sygeplejersker til en slags politi eller kontrolmyndighed.
Deres job er at pleje, diagnosticere, behandle og forebygge sygdom.
Hvis Dansk Folkepartis forslag blev til virkelighed, ville vi jo risikere, at mennesker, der har behov for akut lægehjælp, ville undlade at søge den hjælp.
Det ville i sidste ende kunne koste menneskeliv, ligesom det også kunne betyde, at smitsomme sygdomme ikke blev behandlet og derved fik mulighed for at brede sig.
Vi vil simpelt hen kunne risikere, at en mor, der opholder sig ulovligt i Danmark, vil undlade at søge lægehjælp til sit barn eller vente, indtil det er for sent, af angst for at blive smidt ud af landet.
Derudover virker det også temmelig underligt, at Dansk Folkeparti foreslår, at det kun er akut lægebehandling, der skal kunne ydes til udlændinge uden gyldigt opholdsgrundlag, for som justitsministeren også oplyste os om, er det jo sådan allerede i dag.
Et andet punkt, Dansk Folkeparti tager fat i, er misbruget af udenlandsk arbejdskraft på det danske arbejdsmarked.
Netop derfor stod bekæmpelse af social dumping jo også meget højt på Enhedslistens dagsorden, i øvrigt i flere år før valget den 15. september.
Vi forsøgte over for den daværende regering og det daværende folketingsflertal, som Dansk Folkeparti var en del af, at komme igennem med en lang række af de løsninger, som det nu er lykkedes at komme igennem med, efter at vi har fået en ny regering og et godt samarbejde mellem Enhedslisten og regeringen om at bekæmpe social dumping.
Lige for at friske op, hvilke resultater vi faktisk har nået på den korte tid, vil jeg sige, at det jo handler om en massiv kontrolindsats fra myndighedernes side og, skulle jeg lige hilse og sige, et meget effektivt tværministerielt samarbejde mellem Arbejdstilsynet, SKAT, politi og for den sags skyld også Justitsministeriet og Transportministeriet.
Der er afsat omkring 160 mio. kr. til det arbejde i 2012 og 2013 plus første kvartal af 2014.
Om der så også kommer noget på finanslovene derefter, har vi jo til gode at se.
Vi har fået flere redskaber til Arbejdstilsynet og til arbejdsmarkedets parter, vi har fået skærpede regler omkring arbejdsklausuler i statslige virksomheder, og vi har fået en klar ambition fra regeringens side om, at også kommunerne i langt højere grad skal anvende arbejdsklausuler.
Vi har fået et styrket samarbejde på EU-plan – det er nødvendigt i nogle sammenhænge – i forhold til udveksling af oplysninger om virksomheder, og så er der en lang række andre initiativer, der er i støbeskeen, bl.a. id-kort i byggebranchen.
Det tror vi faktisk ikke det er i Enhedslisten, og derfor har vi også yderligere forslag til, hvordan vi kan styrke indsatsen mod social dumping: et forslag om, at kommunerne skal forpligtes til at anvende arbejdsklausuler, et forslag om kædeansvar, der kan sikre, at vi i langt højere grad får virksomheder på arbejdsmarkedet, som har ordnede vilkår.
Og der ser vi jo frem til, at Dansk Folkeparti, når vi kommer til behandlingen af disse forslag, i deres øgede interesse for at gøre noget ved de her problemer bakker op om de forslag.
Men jeg er altså nødt til at påpege, at alle de ting, som Enhedslisten har fået gennemført, og som nu er i gang, kunne Dansk Folkeparti have krævet, mens de havde magt og indflydelse, for så ville vi være nået så meget længere.
Det er da hamrende ærgerligt, at arbejdet først kommer i gang nu.
Så vores spørgsmål til ordføreren for forslagsstillerne, som han jo så får lejlighed til at svare på senere, er, hvorfor man ikke tog langt hårdere fat, dengang man havde de politiske muligheder for det.
Til slut skal jeg sige, for jeg har bemærket formandens kropssprog, at der er to punkter, hvor vi synes Dansk Folkeparti har fat i noget vigtigt.
Det ene er det her med skattekortene, der har været diskuteret.
Det er selvfølgelig ikke hensigtsmæssigt, at man kan komme til at udstede skattekort til mennesker, der opholder sig ulovligt her i landet.
Vi vil dog sige, at der er et stykke arbejde i gang på det her område, at man også er nødt til at forholde sig til økonomien, og at dette forslag måske rettelig bør tages ud og diskuteres separat i det udvalg, der har forstand på det, nemlig Skatteudvalget.
Vi er også opmærksomme på, at der er en problemstilling omkring strengere straffe.
Det bliver bestemt ikke i den udgave, Dansk Folkeparti lægger frem her.
Der er ét punkt, som kunne være interessant, og det er i forhold til arbejdsgiverne, der beskæftiger illegal arbejdskraft i ond tro, som forslagsstillerne skriver.
Det synes vi nok man burde se på, men igen vil jeg her sige, at vi ikke kan støtte den udgave, som Dansk Folkeparti har af det.
Men igen, lad os tage det ud og placere det i det udvalg, der har forstand på det, nemlig Retsudvalget.
Så tak for ordet så vidt.